b'\n_START_ARTICLE_\nAlbert Gore, Sr.\n_START_PARAGRAPH_\nAlbert Arnold Gore, Sr. (26. joulukuuta 1907 Granville, Tennessee \xe2\x80\x93 5. joulukuuta 1998 Carthage, Tennessee) oli yhdysvaltalainen demokraattisen puolueen poliitikko. H\xc3\xa4n istui Yhdysvaltain edustajainhuoneessa Tennesseen nelj\xc3\xa4nnest\xc3\xa4 vaalipiirist\xc3\xa4 vuosina 1939\xe2\x80\x931953, poikkeuksena noin kuukauden mittainen ajanjakso vuosien 1944 ja 1945 vuodenvaihteessa, jolloin h\xc3\xa4n erosi edustajainhuoneesta voidakseen palvella Yhdysvaltain armeijassa. Edustajainhuoneen j\xc3\xa4lkeen Gore toimi senaattorina vuosina 1953\xe2\x80\x931971. H\xc3\xa4n pyrki viel\xc3\xa4 vuoden 1970 vaaleissa jatkokaudelle, muttei tullut valituksi._NEWLINE_Gore oli syntyper\xc3\xa4inen tennesseel\xc3\xa4inen ja koulutukseltaan lakimies. H\xc3\xa4n meni vuonna 1937 naimisiin Pauline LaFonin kanssa. Parin avioliitosta syntyi kaksi lasta \xe2\x80\x93 Nancy ja Al \xe2\x80\x93 joista ensimm\xc3\xa4inen menehtyi keuhkosy\xc3\xb6p\xc3\xa4\xc3\xa4n vuonna 1984. J\xc3\xa4lkimm\xc3\xa4inen toimi Yhdysvaltain varapresidenttin\xc3\xa4 vuosina 1993\xe2\x80\x932001 ja sai Nobelin rauhanpalkinnon syksyll\xc3\xa4 2007._NEWLINE_Gore opetti vuosina 1970\xe2\x80\x931972 lakia Vanderbiltin yliopistossa. H\xc3\xa4n piti my\xc3\xb6hempin\xc3\xa4 vuosinaan antiikkikauppaa ja kuoli vain hieman ennen kuin olisi t\xc3\xa4ytt\xc3\xa4nyt 91 vuotta.'